Kylfingurinn Jóhanna Lea Lúðvíksdóttir tryggði sér sæti í undanúrslitum Opna breska áhugamannamótsins í golfi í morgun. Árangur hennar er sá besti sem íslenskur kvenkylfingur hefur náð á mótinu.
Opna breska áhugamannamótið er eitt sterkasta áhugamannamót heims. Jóhanna Lea mætti Kate Lanigan frá Írlandi í fjórðungsúrslitum í morgun og hafði betur. Hún mætir Shannon McWilliam í undanúrslitum. Árangur Jóhönnu Leu er sá besti sem íslenskur kylfingur hefur náð í kvennaflokki á mótinu.
Fylkir vann sinn fyrsta leik á leiktíðinni í gærkvöld. Fylkir lagði nýliða Tindastóls 2-1 á heimavelli. Með því fer Fylkir í níunda sætið en Tindastóll á botninn.
Valencia, með Martin Hermannsson innanborðs, tapaði oddaleik fyrir Real Madríd í undanúrslitum um spænska meistaratitilinn í körfubolta í gær. Real Madríd vann leikinn 80-77 og einvígi liðanna 2-1. Real mætir annað hvort Barcelona eða Tenerife í úrslitum.
Íslenska kvennalandsliðið í fótbolta mætir í dag Írlandi í vináttulandsleik. Leikurinn hefst klukkan fimm og verður á Laugardalsvelli með áhorfendum. Og seinni leikirnir í undanúrslitum Íslandsmótsins í handbolta eru í kvöld. Haukar og Stjarnan mætast en Haukar unnu fyrri leik liðanna, í seinni leiknum mætast Valur og ÍBV en Valur náði í góðan útisigur í fyrri leik liðanna.
Evrópumótið í fótbolta hefst í kvöld. Mótið átti upphaflega að vera í fyrra en hefst nú ári síðar. Í opnunarleiknum eigast við Ítalía og Tyrkland í A-riðli í Róm. Þrír leikir verða svo á morgun og aðrir þrír á sunnudag.
Norski langhlauparinn Jakob Ingebrigsten setti í gærkvöld Evrópumet í fimm þúsund metra hlaupi. Ingebrigsten hljóp á tólf mínútum og 48,45 sekúndum. Fyrra metið átti Belginn Mohammed Mourhit en hann setti það fyrir tuttugu og einu ári síðan.